## Metrovalencia va atendre en 2024 més de 125.000 usuaris a través del telèfon gratuït i els intèrfons d’estacions i parades

*** Els viatgers poden sol·licitar informació i aclarir dubtes en el telèfon 900 46 10 46 o en els 350 dispositius instal·lats en estacions i ascensors
* Abonament Jove, horaris, tarifes i itineraris van ser les qüestions més requerides pels clients**

El servici telefònic gratuït i els intèrfons repartits per la xarxa de Metrovalencia van atendre l’any passat 2024 un total de 126.475 peticions d’informació, repartides en 60.978 telefonades al número gratuït 900 46 10 46 i les 65.497 consultes des dels dispositius d’intercomunicació, situats en estacions, parades de la xarxa i ascensors.

El telèfon gratuït funciona, en els dies laborables i dissabtes, de 7:30 a 22:20 hores, i els diumenges i festius de 8:10 a 21:50 hores. Este servici permet facilitar als clients tota la informació relativa als títols de transport, horaris, tarifes, gestió dels objectes perduts i llocs d’interés pròxims la xarxa de Metrovalencia.

Desembre (7.058 telefonades), gener (6.150) i març (6.044) van ser els mesos de 2024 en què els usuaris de Metrovalencia van fer més consultes. En quart lloc, es va situar setembre (5.322) i en quint, octubre (5.226).

Respecte a la franja horària en què els usuaris utilitzen este servici, entre les 11 i les 12 hores se situen les seues preferències, seguida entre les 12 i les 13 hores i entre les 10 i les 11 hores.

Quant a la informació sol·licitada a través de telèfon d’informació de Metrovalencia, destaquen les preguntes relacionades amb l’Abonament Jove, horaris, títols de transport, tarifes, itineraris, objectes perduts i atenció a persones de mobilitat reduïda (PMR).

**Intèrfons**

La xarxa d’intèrfons de Metrovalencia, composta per al voltant de 350 comunicadors, va atendre l’any passat 65.497 peticions d’informació. Els intèrfons són dispositius a través dels quals les persones usuàries poden posar-se en contacte amb els agents de Metrovalencia per a entaular una conversa, i poder demandar informació i ajuda polsant el botó de l’intercomunicador. La xarxa d’intèrfons està repartida per les estacions, parades, baixadors i ascensors.

Els mesos de més demanda en els intèrfons van ser juliol (8.348), juny (7.647), maig (6.105), setembre (5.568) i agost (5.508), i els horaris preferits són els compresos entre les 17 i les 18 hores, les 11 i les 12 hores i les 12 i les 13 hores.

Quant als motius de les cridades, en els intèrfons predomina la petició d’informació general (Abonament Jove, horaris, tarifes, itineraris...), seguida de diferents problemes d’accés i de la petició d’ajuda en les màquines d’expedició automàtica de títols de transport.

Fecha: 22/03/2025